Home & Garden 2216

**Møblér haven med rhododendron**

Rhododendron er perfekte planter til moderne haver. Bag det lidt underlige navn gemmer sig en stor gruppe af buske i alle mulige størrelser. Nogle er lave og nærmest krybende, mens andre bliver til store, fyldige buske. Når du planter Rhododendron kan du være sikker på, at haven aldrig bliver kedelig.

Rhododendron er stedsegrønne buske, så de gør haven til en grøn og frodig oase hele året rundt. Om vinteren står de med store, svulmende blomsterknopper og venter på forår, og de byder på en fantastisk blomstringsperiode, typisk i maj-juni, hvor busken simpelthen forvandles til et blomsterhav i rosa, pink, lilla eller hvide nuancer.

Rhododendron er en klassisk haveplante, der kan anvendes på mange måder i haven. Hvis du har hørt om begrebet surbundsbed og er blevet forskrækket ved tanken, kan du roligt ånde lettet op. Du kan nemlig sagtens plante Rhododendron uden at lægge hele haven om. Rhododendron er super nemme planter at dyrke i haven, når bare du vælger de gode, stærke sorter, dit havecenter anbefaler, til en begyndelse.

Begrebet surbundsbed knytter sig til det faktum, at Rhododendron ikke bryder sig om kalkholdig jord, som findes i mange haver. De foretrækker simpelthen at vokse i jord med et lavt pH – sur jord. Det kan skabes ved hjælp af rhododendronmuld. Heldigvis har Rhododendron et begrænset og meget overfladisk rodsystem. Det betyder, at buskene kan plantes i små lommer med rhododendronmuld de steder i haven, hvor du har lyst til at dyrke dem. Det behøver ikke være med en anden Rhododendron som nærmeste nabo.

Rhododendron trives i både sol og skygge men blomstrer bedst, når de får lys. Et sted i haven, hvor der er skiftevis sol og skygge, er det, de allerbedst kan lide.

**Rhododendron ’Blumiria’** er en lille rhododendron med kompakt, langsom vækst, der sjældent bliver meget mere end en halv meter høj. Rødviolette blomster i stort antal i maj.

**Rhododendron ’Princess Anne’** er en ganske lille, langsomtvoksende, stedegrøn rhododendron, der bliver knapt en halv meter høj. Blomstrer i maj med store, måneskinsgule blomster.

**Rhododendron yakushimanum ’Schneekrone’** er en meget smuk og meget blomsterrig busk, der ligner en snedrive, når den dækkes af hvide blomster med rødbrune tegninger i maj. Cirka 1 m.

**Rhododendron yakushimanum ’Percy Wiseman’** er en meget smuk, stedsegrøn busk på godt 1 m, der blomstrer i maj-juni med store blomster med et flot farvespil af rosa og hvide nuancer.

**Rhododendron ’Pink Purple Dream’** er en flot, busk på op til 2 m med blankt, mørkegrønt løv og lysende pink blomster med purpurrøde tegninger i store kuplede skærme i maj-juni.

**Home & Garden Rhododendron sphagnum** er sammensat af lys- og luftig kvalitetssphagnum, præcist som rhododendron kan lide det, fordi de lange fibre i produktet, giver ekstra luft til planterødderne og sikrer, at mulden bevarer sin struktur. Indeholder ikke gødning.